**БІЛІМ САПАСЫН СЫРТТАЙ БАҒАЛАУ БӨЛІМІНІҢ**

**ЕРЕЖЕСІ**

**І. ЖАЛПЫ ЕРЕЖЕЛЕРІ**

1.1. Білім сапасын сырттай бағалау бөлімі (бұдан әрі - Бөлім) «Қазақстан Республикасы Оқу-ағарту министрлігінің Білім саласында сапаны қамтамасыз ету комитеті Астана қаласының білім саласында сапаны қамтамасыз ету департаменті» мемлекеттік мекемесінің (бұдан әрі-Департамент) құрылымдық бөлімі болып табылады.

1.2. Бөлім өз қызметін Қазақстан Республикасының Конституциясы, Қазақстан Республикасының заңдарына, Қазақстан Республикасының Президенті мен Үкіметінің актілеріне, өзге де нормативтік құқықтық актілерге, сондай-ақ Астана қаласының Білім саласында сапаны қамтамасыз ету департаментінің Ережесіне сәйкес жүзеге асырады.

1.3. Бөлім басшысын Департамент басшысы конкурс негізінде тағайындайды.

1.4. Бөлім қызметкерлерінің лауазымдық міндеттерін Департамент басшысымен бекітілген қызметтік нұсқаулықтарға сәйкес бөлім басшысы белгілейді.

1.5. Ішкі есеп формалары және ақпаратты беру өлшемдері Департамент басшымен бекітіледі.

**ІІ. МІНДЕТТЕРІ**

2.1. Білім беру саласындағы бірыңғай мемлекеттік саясатты іске асыру.

2.2. Өз құзыреті шегінде білім беру қызметінің көрсетілуіне мемлекеттік бақылауды жүзеге асыру.

2.3. Білім берудің сапасына сыртқы бағалауды ұйымдастыру және өткізу.

**ІІІ. ҚЫЗМЕТІ**

3.1. Білім беру ұйымдарына мемлекеттік аттестаттауды және бақылау субъектісіне (объектісіне) бару арқылы профилактикалық бақылауды өткізудің кестесін жасау, өткізу.

3.2. Қазақстан Республикасы Заңнамаларының және білім беру саласындағы нормативтік-құқықтық актілердің, мемлекеттік жалпыға міндетті білім беру стандарттарының орындалуына мемлекеттік бақылауды жүзеге асыру;

3.3. Өз құзыреті шегінде әкімшілік құқық бұзушылықтар туралы іс қозғау және қажет болған жағдайда әкімшілік істерді сотқа жолдау, сот процестеріне қатысу;

3.4. Өз құзыреті шегінде білім беру саласындағы анықталған Қазақстан Республикасы заңнамасының бұзушылықтарын нұсқамада белгіленген мерзімде жою туралы орындалуы міндетті жазбаша нұсқамаларды беру;

3.5. Тексерілетін субьектілерді тексерулер санын, сондай-ақ тексеру парақтарына сәйкес анықталған бұзушылықтарды және оларға қолданылған әкімшілік ықпал ету шараларын ведомстволық есепке алуды тұрақты және үздіксіз негізде жүргізу;

3.6. Өз құзыреті шегінде білім алушылардың білім жетістіктеріне мониторинг жүргізуге қатысу;

3.7. Білім беру саласындағы мемлекеттік саясатты іске асыру жөнінде ақпараттықтүсіндіру жұмыстарын жүргізу;

3.8. Білім беру ұйымдарына біілм беру процесін құру бойынша әдістемелік көмек беру;

3.9. Білім берудің сапасына сыртқы бағалауда статистика мен мониторинг мәліметтерін жинау, өңдеу, талдау, таныстыру;

3.10. Мектепке дейінгі, бастауыш, негізгі орта және жалпы орта білім беру, техникалық және кәсіптік, орта білімнен кейінгі білім беру ұйымдарына профилактикалық бақылауды үнемі жүргізу.

3.11. Қазақстан Республикасының заңнамасының сақталуына Қазақстан Республикасының заңнамасында белгіленген тәртіпте білім беру ұйымдарында жоспардан тыс тексерістер жүргізу.

3.12. Бөлім өткізген бақылау және мониторингтік іс-шаралар бөлігіне белгіленген баяндамалар, талдамалық есептіліктер және басқа ақпараттар дайындау.

3.13. Бөлім құзыретіне енетін мәселелер бойынша жеке және заңды тұлғалардың ауызша және жазбаша өтініштерін қарау, заңнамада белгіленген мерзімде жауаптар дайындау;

3.14. Өз құзіретіне енетін мәселелерді шешу үшін басқа мемлекеттік органдардың және комитеттің құрылымдық бөлімшелері ұйымдарының қызметкерлермен өзара байланыс жүргізу.

3.15. Қазақстан Республикасы Оқу-ағарту министрлігінің Білім саласында сапаны қамтамасыз ету комитетіне уақытылы ақпарат, есеп беру.

**IV. ҚҰҚЫҒЫ**

Білім сапасын сырттай бағалау бөлімі өз құзыретінде құқылы:

4.1. Қазақстан Республикасы білім беру саласындағы нормативтік құқықтық актілерге өзгерту немесе толықтыру бойынша ұсыныстар жасауға;

4.2. Облыстағы басқару органдары мен білім беру ұйымдарымен бірлесе отырып, мониторингтік зерттеу жұмыстарының сапалы орындалуын бақылауға қатысу.

4.3. Барлық типтегі және түріндегі білім беру мекемелері ұсынған білім беру қызметтерінің сапасын бағалауға қатысу.

4.4. Білім беру сапасын сыртқы бағалауды ұйымдастыруда бірыңғай әдістемелікті әзірлеу және жүзеге асыру.

4.5. Мектептердегі байқау кеңестеріне, сондай-ақ аумақтық органдардың мектептердегі, техникалық және кәсіптік білім беру ұйымдарындағы, балалар үйінің жанындағы қамқоршылық кеңес жұмысына байқаушы ретінде қатысу;

**V. ҚҰРЫЛЫМЫ**

5.1. Бөлімнің құрылымы және штаттық саны Қазақстан Республикасы Оқу-ағарту министрлігінің Білім саласында сапаны қамтамасыз ету Комитетімен әзірленеді және Қазақстан Республикасы Оқу-ағарту министрінің жауапты хатшысымен бекітіледі.

**VI. ӨЗАРА ӘРЕКЕТТЕСТІК ЖӘНЕ БАЙЛАНЫС**

6.1. Білім саласында сапаны қамтамасыз ету департаментінің аппаратының барлық құрылымдық бөлімдерімен әрекеттеседі.

6.2. Білім беру мәселелері бойынша барлық басқармалар, мекемелер, ұйымдар және орталықтармен байланыс орнатады.

**VII. ЖАУАПТЫЛЫҒЫ**

7.1. Бөлім басшысы жауапты: Лауазымдық міндеттерін орындамағаны немесе сапасыз орындағаны үшін; Бөлім мамандарының еңбек тәртібін сақтамағаны үшін; Департамент басшысының бұйрықтары мен өкімдерін өз деңгейінде орындамағаны үшін; Бөлім қызметі туралы жалған ақпарат бергендігі үшін;

7.2. Бөлім мамандары лауазымдық қызметтеріне және локальді актілерге сәйкес белгіленген тәртіп бойынша жауапты.